Uitspraak voorbehou in Coligny-2 se borgtogaansoek | Maroela Media
Uitspraak voorbehou in Coligny-2 se borgtogaansoek
Adv. Barry Roux vandag in die hooggeregshof in Mmabatho. (Foto: Jhua-Nine Wyrley-Birch)
Regter Ronnie Hendricks het vandag in die hooggeregshof in Mmabatho uitspraak voorbehou in die borgtogaansoek van Pieter Doorewaard en Phillip Schutte van Coligny.
Dit kom nadat die mans, wat in Maart vanjaar aan die moord op die tiener Matlhomola Moshoeu skuldig bevind is, vroeër spesiale verlof gekry het om direk by die appèlhof in Bloemfontein te appelleer teen hul skuldigbevinding.
Die mans se regspan, onder leiding van adv. Barry Roux, het die appèlhof suksesvol gepetisioneer om verlof tot appèl te kry nadat die hoë hof in Mmabatho in Maart vanjaar geweier het om verlof tot appèl in dié saak toe te staan.
Pieter Doorewaard. (Foto: Jhua-Nine Wyrley-Birch)
AfriForum het besluit om Doorewaard en Schutte se appèlaansoek te befonds nadat Bonakele Pakisi, die enigste ooggetuie in die moordsaak, teenoor vier mense erken het dat hy in die hof gelieg het. Hy het vroeër getuig dat hy gesien het hoe Doorewaard en Schutte die tiener vermoor.
Roux het vandag in die hof aangevoer die mans moet op borgtog vrygelaat word omdat twee regters van die appèlhof aangedui het dat daar 'n redelike kans is dat die hof tot die beslissing kan kom dat Pakisi se getuienis nie op standaard is nie en dat die mans moontlik ontslag kan kry.
Hy het aangevoer dit is in die belang van geregtigheid dat die mans hangende die uitspraak op borgtog vrygelaat word.
Hy het voorts gesê daar is geen rede om te aanvaar dat die mans nie aan voorwaardes vir borgtog sal voldoen nie, of 'n vlugrisiko is.
Pillip Schutte. (Foto: Jhua-Nine Wyrley-Birch)
Die staat het aangevoer die mans is skuldig bevind op grond van Pakisi se getuienis.
Kallie Kriel, uitvoerende hoof van AfriForum, sê dit is onregverdig dat Doorewaard en Schutte in aanhouding bly terwyl daar genoegsame gronde is dat hulle onskuldig is én daar boonop 'n redelike kans is dat 'n hof hulle later onskuldig kan bevind.
Hy het ook daarop gewys dat die enigste getuie (Pakisi) aan verskeie partye meegedeel het dat hy gelieg het. "Dit is 'n miskenning van geregtigheid om die mans in die tronk te hou, terwyl die enigste getuie gelieg het."
AfriForum Barry Roux Coligny-moordsaak In die nuus moorde
Plaasaanvaller wat 'terroriseer, wreed moor' swaar gestraf
Wat beteken "Uitspraak voorbehou" en hoe lank kan dit neem?
Okay ons almal weet van die lieg ens. Wat het die hof nou gese? Julle se net wat Barry gedoen en gese het, maar wat nou? Is die saak uit gestel of is hulle nou op lunch of wat?
Hulle gaan nie borg kry nie. Die regter glo vas dat sy uitspraak reg was. Hy wou nie luister nie, hy wou nie hulle toegelaat het om appélhof toe te gaan nie. Dit sal hopenlik meer uit ñ ander hoek benader word sodra die appélhof die saak hanteer.